tartuNLP/wikipedia-smugri-20251201 huggingface dataset:
Sergio Mora

Sergio "The Latin Snake" Mora (s. 4. joulukuuta 1980 Los Angeles) on latinoamerikkalainen ammattilaisnyrkkeilijä. Sergion valmentaja on Dean Campos, joka on luonut Sergion harvinaisen nyrkkeilytyylin.
Taustaa.
Sergio Mora kasvoi ghettossa ilman isää äitinsä kasvattamana.
Nyrkkeilyura.
Sergio oli mukana Contender - Haastaja -tosi-tv ohjelmassa. Hän päätyi lännen joukkueeseen. Kilpailun neljännellä viikolla, idän joukkueen kilpailija Najai Turpin haastoi hänet. Tiukan neljän erän jälkeen tilanne oli tasan. Lopulta Sergio nousi viidennessä erässä voittoon. Toisella kierroksella, Jesse Brinkleyn voitettua haasteen, hän valitsi ottelupareiksi Sergion ja Ishe Smithin. Hyvin suunnitellun taktiikan avulla Sergio nousi voittoon, jatkaen kärkinelikkoon. Semifinaaleissa Sergio kohtasi Jessen. Sergio voitti ottelun nopeutensa avulla, ja jatkoi finaaleihin. Finaaleissa Sergio sai vastaansa Peter Manfredo Jr:n. Sergio voitti ottelun yksimielisellä päätöksellä pistein 69-64, 69-65 ja 70-63. Hänet palkittiin miljoonalla dollarilla ja Haastaja-tittelillä.
Haastajan jälkeen.
Haastajan jälkeen Sergio voitti neljä ottelua ja yksi päättyi tasapeliin. Tämän jälkeen Mora kohtasi Vernon Forrestin WBC:n ylemmän välisarjan
maailmanmestaruusottelussa. Mora voitti ottelun enemmistöpäätöksellä pistein 116-112, 115-113 ja 114-114.
Uusintaottelu Moran ja Forrestin väillä käytiin 13.9.2008. Forrest voitti ottelun yksimielisesti 117-110, 119-108 ja 119-108, palauttaen maailmanmestaruuden itselleen.
3.4.2010 Mora teki paluuottelun kehään kohdaten Calvin Greenin, voitokkain tuloksin.
18.9.2010 Mora kohtasi entisen moninkertaisen maailmanmestarin Shane Mosleyn. Mora tuli ylipainoisena otteluun ja menetti osan rahapalkkiostaan. Ottelu päättyi 12 erän jälkeen tasan.
Helmikuussa 2011 Mora kohtasi Bryan Veran 10-eräisessä ottelussa Texasissa. Pistein 96-94, Vera vei ei-yksimielisen pistevoiton.
Marraskuussa 2011 Mora teki paluun kehään. Tuolloin hän kohtasi kokeneen maailmanmestareita haastaneen Jose Alfredo Floresin. Mora sai vastustajansa luovuttamaan ennen seitsemättä erää.
11.8.2012 Mora kohtasi Veran 12-eräisessä uusintaottelussa. Ottelun panoksena oli WBO NABO-mestaruusvyö. Vera voitti ottelun tuomarien enemmistöpäätöksellä.
28.6.2013 Mora nousi kehään yrittäen palauttaa uransa takaisin raiteilleen. Vastustajana oli kaksinkertainen Euroopan mestari Grzegorz Proksa. Moran liukas tyyli ja pitkät, nopeat kädet olivat liikaa Proksalle. Mora voitti ottelun tuomarien yksimielisellä pistetuomiolla.
16.11.2013 Mora jatkoi voittoputkeaan tyrmäämällä kolumbialaisen kehien kiertolaisen Milton Nunezin.
Aiheesta muualla.
boxrec.com
Tarick Salmaci

Tarick Salmaci (s. 28. helmikuuta 1973) on libanonilaissukuinen yhdysvaltalainen nyrkkeilijä.
Taustaa.
Tarickille sovittiin aikoinaan ottelu maailmanmestaruudesta, mutta mestari perui viime hetkellä. Tarick on naimisissa vaimonsa Denan kanssa ja heillä on yhteinen tytär.
Contender – Haastaja.
Otellen lännen joukkueessa Tarick sai viimeisen mahdollisuutensa Haastajassa. Ensimmäisen kierroksen seitsemännellä viikolla Tarick haastaoi Juan De La Rosan. Juan voitti ottelun yksimielisesti. Tarick poistui sanoen, että teki kaikkensa, ja että tämä oli hieno kokemus.
Keilakrunni

Keilakrunni on Perämeren kansallispuiston rajoitusosaan kuuluva luoto Kemin edustalla, noin 15 kilometriä eteläkaakkoon Tornion Röyttästä ja noin 10 kilometriä länsilounaaseen Kemin Ajoksesta. Saari sijaitsee Sarvenselällä, Maa- ja Selkä-Sarven saarten itäkoillispuolella Tornioon johtavan laivaväylän varrella. Saaren läheisyydessä sijaitsee pienempiä luotoja, joista suurimmat ovat Ylä-Keila pohjoisessa ja Ala-Keila eli Eteläkrunni etelässä.
Keilakrunni on pinta-alaltaan 1,5 hehtaarin kokoinen kivikoinen ja louhikkoinen luoto, jonka keskiosissa kasvaa pihlajaa. Saaren keskustassa on myös merimerkki. Saaren linnusto on runsas, ja se on kansallispuiston parhaita lintujen pesimäpaikkoja. Linnusto on ollut monipuolisimmillaan 1980–1990-luvuilla. Saarella pesiviin lajeihin kuuluvat mm. harmaalokki, lapintiira, naurulokki, kalatiira sekä västäräkki. Saarta on 1970-luvulle saakka käytetty kalastajien leiriytymispaikkana.
Saari on maihinnousukiellossa 1.5.–31.7. välisenä aikana.
Sədərəkin piirikunta

Sədərəkin piirikunta () on yksi Azerbaidžanin 66 hallinnollisesta alueesta. Se sijaitsee varsinaisesta Azerbaidžanista erillään olevan Nahitševanin autonomisen tasavallan luoteisosassa. Pinta-alaa piirikunnalla on 151,34 neliökilometriä. Asukkaita alueella on 12 613, joista naisia on 51 prosenttia ja miehiä 49 %. Asukkaista 86,05 % asuu maalla ja loput 13,95 % puolestaan kaupungissa. Väestöstä 2,3 % on korkeakoulutettua. Piirikunnan pääkaupunki on Heydərabad.
Historia.
Sədərəkin piirikunta perustettiin 28. elokuuta 1990 erottamalla Şərurin piirikunnasta.
Vuosina 1990–1993 armenialaisjoukot hyökkäsivät Sədərəkin piirikunnan alueelle. He miehittivät Kərkin kylän ja tuhosivat esimerkiksi kylän hautausmaan, kirjaston, koulurakennuksen sekä 46 taloa.
Maantiede.
Sədərəkin piirikunta sijaitsee varsinaisesta Azerbaidžanista erillään olevan Nahitševanin autonomisen tasavallan luoteisosassa. Pinta-alaa piirikunnalla on 151,34 neliökilometriä. Kaakossa alue rajautuu Şərurin piirikuntaan ja pohjoisessa Armeniaan. Yhteistä rajaa Armenian kanssa on 24 kilometriä. Etelässä alue rajautuu Iraniin ja lännessä piirikunnalla on myös lyhyt 11 kilometrin pituinen yhteinen raja Turkin kanssa. Piirikunnan ja Turkin erottaa toisistaan Araks-joki. Piirikunnan pääkaupunki on Heydərabad. Sədərəkin piirikuntaan kuuluu armenialaisen Araratin maakunnan kokonaan ympäröimä Kərkin kylä. Kylä on siis Azerbaidžanin enklaavi.
Piirikunnassa on yksi suurempi asutuskeskittymä, Heydərabad sekä Qaraağacin ja Sədərəkin kylät. Kaikilla edellä mainituilla paikkakunnilla sijaitsee hallintorakennuksia.
Piirikunnan pinta-alasta 36,8 neliökilometriä on hedelmällistä maata, 76,48 km² on maanviljelyksen käytössä ja 39,52 km² puolestaan karjan laidunnusmaina. Pinta-alasta 22,49 km² on suolamaata ja 0,46 km² hedelmäviljelyksen käytössä.
Elinkeinot.
Piirikunnan alueen pääelinkeino on maatalous. Alueella harjoitetaan muun muassa viljanviljelyä, hedelmänkasvatusta ja viininviljelyä. Maatalous on kehittynyt positiivisesti uudenaikaisten myllyjen rakentamisen, maareformien sekä vesiongelmien ratkaisun ansiosta.
Sədərəkin piirikunnan maatalouden päätuotteita ovat esimerkiksi viinirypäleet, vilja, hedelmät ja vihannekset. Piirikuntaan on rakennettu rautatie.
Mikael Enckell

Valter Mikael Henrik Enckell (2. syyskuuta 1932 Helsinki – 14. marraskuuta 2025 Helsinki) oli suomenruotsalainen psykoanalyytikko ja kirjailija.
Henkilöhistoria.
Enckellin vanhemmat olivat kirjailija Rabbe Enckell ja Heidi Parland. Hän avioitui 1954 Irma Reuterin kanssa. Henrik Enckell ja Agneta Enckell ovat heidän lapsiaan.
Enckell valmistui ylioppilaaksi 1950 ja lääketieteen lisensiaatiksi 1960. Hän kouluttautui psykoanalyytikoksi Ruotsissa vuosina 1962–1967 ja piti yksityisvastaanottoa Helsingissä vuodesta 1969 vuoteen 2002.
Opiskeluaikoinaan Enckell kirjoitti elokuva-arvosteluja "Hufvudstadsbladetiin" ja sovelsi sittemmin esseissään psykoanalyyttista näkökulmaa elokuvataiteeseen. Isästään Rabbe Enckellistä hän kirjoitti kolmiosaisen elämäkerran. Lisäksi hän käsitteli teoksissaan muun muassa Marcel Proustia sekä juutalaisuutta.
Enckellille myönnettiin muun muassa Tollanderin palkinto vuonna 1992, Ruotsin akatemian Suomi-palkinto vuonna 1998 ja Längmanin rahaston palkinto vuonna 2009.
Ihmisen merkki

Ihmisen merkki on Black Sabbathin musiikkia suomeksi esittävän Sapattivuosi-yhtyeen kolmas albumi, joka julkaistiin 1. huhtikuuta 2009. Albumi on Sapattivuoden ensimmäinen, jolla on mukana yhtyeen nykyinen laulaja Marco Hietala. Yhtyeen aiemmista albumeista poiketen "Ihmisen merkki" sisältää Ronnie James Dion aikaista Black Sabbathin tuotantoa.
Albumi debytoi Suomen virallisen listan viidennellä sijalla, ja pysyi listalla yhteensä 6 viikkoa.
Suppilohämähäkki

Suppilohämähäkki ("Atrax robustus") on Australiassa elävä tappavan myrkyllinen hämähäkkilaji.
Suppilohämähäkki on kiiltävänmusta, ja se voi kasvaa lähes viiden sentin pituiseksi. Laji on luonteeltaan aggressiivinen. Suppilohämähäkin myrkky voi tappaa ihmisen 15 minuutissa ilman hoitoa. Myrkky aiheuttaa kuumetta, kramppeja, syljen runsasta erittymistä ja kielen nykimistä sekä monissa tapauksissa kuolemaan johtavan sydämenpysähdyksen. Hämähäkki puree uhriaan monta kertaa ja sen leukakoukut saattavat puhkaista kengän tai sormenkynnen.
Suppilohämähäkkiä tavataan vain Australiassa 150 km:n säteellä Sydneystä.
Suppilohämähäkki kutoo samanlaisen suppilon ja verkon kuin huonehämähäkit ("Tegenaria") sukulaisineen. Suppilo johtaa lepopaikkaan, josta hämähäkki ryntää esiin, kun verkkoa kosketaan.
Timo Pöysti

 Timo Henrik Pöysti (s. 30. syyskuuta 1962) on suomalainen eläkkeellä oleva upseeri ja eversti. Sotilasuransa loppupuolella hän toimi vuodesta 2010 vuoden 2012 loppuun maavoimien esikunnan operatiivisen osaston päällikkönä ja 1. tammikuuta 2013 Pöysti siirtyi Reserviupseerikoulun johtajaksi josta siirtyi reserviin 1.1.2015. Aikaisemmin hän toimi mm. Maanpuolustuskorkeakoulun Kadettikoulun johtajana Helsingissä, Itä-Suomen sotilasläänin esikunnassa operatiivisen osaston johtajana Kouvolassa ja Kymen Sotilasläänin esikuntapäällikkönä. Hän on työskennellyt myös Norjan Suomen suurlähetystössä.
Pöysti on jääkiekkoilija Eetu Pöystin ja Miss Suomi 2009 Essi Pöystin isä.
Te Rauparaha

Te Rauparaha (1760–1849) oli Ngāti Toa -maoriheimon johtaja. Epäselvyydet maakaupoissa New Zealand Companyn kanssa johtivat Wairaun verilöylyyn Marlboroughissa, jossa maorit surmasivat 12 heille antautunutta eurooppalaista.
Alkuvaiheet.
Vuonna 1819 Te Rauparaha johti heimonsa Ngā Puhi -heimon yhteyteen taistellakseen heidän kanssaan muskettisodissa, joka oli maorien keskinäistä sotaa. He joutuivat tappiolle ja menettivät alkuperäisen maansa Pohjoissaaren pohjoisessa nurkassa. He joutuivat muuttamaan saaren eteläosiin ja Kapitin saarelle. Eteläsaaren maoriheimot yrittivät valloittaa saarta 1824, mutta Te Rauparaha onnistui kukistamaan hyökkäykset. Te Rauparaha kävi kauppaa eurooppalaisten kanssa ja sai näin käsiinsä musketteja. 1827 hän hyökkäsi Eteläsaarelle ja hallitsi lopulta suurinta osaa sen pohjoisosasta.
Yhteenotto eurooppalaisten kanssa.
New Zealand Company lähetti vuonna 1839 retkikunnan Ngāti Toan alueelle. Heidän tehtävänään oli etsiä sopivaa maata siirtokunnan perustamista varten. Te Rauparaha myi heille maata nykyisen Nelsonin alueelta Golden Baysta. 1840 Te Rauparaha allekirjoitti Waitangin sopimuksen, jolla hän uskoi turvaavansa valloittamansa alueet. Eurooppalaisten siirtolaisten tulo kuitenkin jatkui, ja Te Rauparaha kieltäytyi myymästä heille uusia alueita. Tämä johti välien kiristymiseen eurooppalaisten kanssa jotka yrittivät pidättää hänet. Tapahtui Wairaun verilöyly jossa kuoli 22 eurooppalaista. Silloinen kuvernööri Robert FitzRoy päätti antaa maoreille anteeksi sillä New Zealand Company oli käyttänyt maahankinnoissa hämäriä keinoja.
Loppuvaiheet.
Vuonna 1846 puhkesi Hutt Valleyssa uusi maorien ja eurooppalaisten välinen yhteenotto. Maoreja johti Te Rangihaeata, joka oli Te Rauparahan sisaren poika. Vaikka Te Rauparaha ei ollut tapahtumaan suoraan osallinen, kuvernööri George Grey pidätti hänet, ja hänet karkotettiin Pohjoissaarelle. Hän sai luvan palata 1848, ja hän kuoli seuraavana vuonna 1849.
Husqvarna SM 125S

Husqvarna SM 125S on Husqvarnan erityisesti katukäyttöön tarkoitettu 125-kuutioinen moottoripyörä, joka edustaa supermoto-lajityyppiä.
Tekniset tiedot.
Moottori
Runko ja jousitus
Mitat, paino ja tilavuudet
Teho ja huippunopeus
Mustakari

Mustakari voi tarkoittaa ainakin seuraavia:
Henkilöitä
Maantieteellisiä kohteita
New Zealand Company

New Zealand Company oli 1839 Lontoossa perustettu yritys, jonka tavoitteena oli Uuden-Seelannin haltuunotto ja asuttaminen eurooppalaisilla. Yritys seurasi Edward Gibbon Wakefieldin periaatteita ja yritti pikemminkin luoda englantilaistyylisen yhteiskuntamallin maapallon eteläosaan kuin tehdä kaupallista tuottoa. Yhtiö perusti Wellingtonin, Nelsonin, Wanganuin ja Dunedinin siirtokunnat. 
Yhtiön politiikka sen arvostelijoita ja muita vastustajia vastaan oli aggressiivista. Yhtiö vastusti Waitangin sopimusta ja joutui tästä syystä siirtomaahallinnon ja Uuden-Seelannin kuvernöörien arvostelun kohteeksi. Yhtiön maine kärsi kolauksen Wairaun verilöylyssä, sillä sen arveluttavat maanhankintakeinot ja kykenemättömyys suojella uudisasukkaita vuotivat julkisuuteen. Yhtiö joutui 1843 pahoihin taloudellisiin ongelmiin, ja sen toiminta loppui vuonna 1858.
Mustakari (Martinniemi)

Mustakari on saari Perämerellä, Kiiminkijokisuiston pohjoisrannalla Oulun Haukiputaalla Martinniemen kaupunginosassa Pohjois-Pohjanmaalla. Se sijaitsee Kurtinhaudan lahden suulla Laitakarin saaren ja entisen Martinniemen sahan alueen eteläpuolella. Saareen johtaa aallonmurtajana toimiva pengertie Kurtinhaudan kalasatamasta.
Mustakarissa sijaitsee vanha Merenkulkulaitoksen Mustakarin 1950–luvulla rakennettu luotsiasema. Syksyllä 2012 luotsiasemalle muutti Merenkulkulaitoksen omistaman Meritaito Oy:n Perämeren väylänhoitotukikohta. Saaren rantoja kiertää polku, ja sen eteläisellä rannalla on muutamia kesäasuntoja.
Jukka Lindström

Jukka Lindström (s. 19. tammikuuta 1977 Vantaa) on entinen suomalainen jalkapalloilija. Hän oli pelipaikaltaan vasen laitapuolustaja tai puolustava keskikenttäpelaaja.
Lindström edusti koko Veikkausliiga-uransa kasvattajaseuraansa Myllykosken Palloa. Hän debytoi liigassa 27. elokuuta 1995 ottelussa Valkeakosken Hakaa vastaan ja teki ensimmäisen liigamaalinsa 20. syyskuuta 1998 ottelussa Jaroa vastaan. Vuosina 1995–2006 hän pelasi kaikkiaan 192 ottelua ja teki 10 maalia sekä saavutti yhden SM-kullan, kolme -hopeaa, kolme -pronssia ja kaksi Suomen cupin voittoa. Liigauransa alussa Lindström pelasi kahtena kautena lainalla Ykkösen Kultsussa ja liigauransa päätettyään kaudella 2007 Kakkosen Kuusankoskessa. Hän pelasi myös kaksi poikien ja kymmenen nuorten maaottelua.
Vuonna 2007 Lindström palasi MyPan organisaatioon juniorivalmentajaksi. Vuonna 2010 Lindström siirtyi Kouvolan Susien edustusjoukkueeseen kakkosvalmentajaksi Janne Lindbergin kanssa ja toi joukkueeseen mukanaan lukuisia MyPa-junioreita.
Manzini (alue)

Manzini on yksi Swazimaan neljästä hallinnollisesta piiristä. Alueen pinta-ala on 5 068 neliökilometriä ja asukasluku noin 319 000 (2007). Piirin hallinnollinen keskus on samanniminen kaupunki Manzini.
Hallinnollinen jako.
Manzinin piiri on jaettu 16 inkhundlaan.
Inbound-markkinointi

Inbound-markkinointi on markkinointimalli, joka pyrkii siihen, että potentiaalinen ostaja hakeutuu itse vuorovaikutukseen markkinoijan kanssa. Inbound-markkinoinnissa on keskeistä asiakkaan suostumus vastaanottaa markkinointiviestejä. Markkinoijalle on tärkeää hyvä löydettävyys ja saavutettavuus jolloin ongelmiinsa ratkaisuja etsivät asiakkaat löytävät helposti markkinoijan tarjoamat ratkaisut. Inbound-markkinoinnin ja markkinoinnin automaation avulla markkinoija voi aktiivisesti ohjata asiakasta ostoprosessissa eteenpäin. 
Inbound-markkinointi on joustava strategia, joka sopii niin B2B- kuin B2C-yrityksille toimialasta riippumatta. Se on erityisen tehokas organisaatioille, jotka haluavat rakentaa pitkäaikaisia asiakassuhteita ja vahvistaa asiantuntija-asemaansa. 
Inbound-markkinointia toteutetaan internetin avulla ja keskeisiä inbound-markkinoinnin keinoja ovat:
Inbound-markkinoinnin vastakohta on outbound-markkinointi, joka perustuu siihen, että markkinoija lähestyy potentiaalisia ostajia markkinointiviesteillään käyttäen hyväksi markkinoijan kontrollissa olevia viestintäkanavia. Outbound-markkinoinnin välineitä ovat esimerkiksi:
Inbound-markkinoinnin merkitys kasvaa asiakkaiden ostokäyttäytymisen muuttuessa. Muutosta ajaa etenkin teknologian kehitys.
Shiselweni

Shiselweni on yksi Swazimaan neljästä hallinnollisesta piiristä. Alueen pinta-ala on 3 779 neliökilometriä ja asukasluku 208 454 (2007). Asukastiheys on 53,63 ihmistä per neliökilometri. Piirin hallinnollinen keskus on Nhlangano.
Hallinnollinen jako.
Shiselwenin piiri on jaettu 14 inkhundlaan.
Leon Best

Leon Julian Best (s. ) on irlantilais-englantilainen jalkapalloilija, joka pelaa Englannin mestaruussarjan Blackburn Roversissa. Hän on pelipaikaltaan hyökkääjä.
Bestin ammattilaisura alkoi Southamptonissa 2004. Hän edusti seuraa heinäkuuhun 2007 asti, mutta vietti ajan pääasiassa lainalla alempien sarjojen seuroissa. Kesällä 2007 Best siirtyi mestaruussarjan Coventry Cityyn. Helmikuussa 2010 hän siirtyi Newcastleen, joka nousi kauden päätteeksi Valioliigaan.
Best edustaa Irlannin maajoukkuetta. Hän on pelannut urallaan 7 maaottelua.
Flyleaf (albumi)

Flyleaf on teksasilaisen vaihtoehtorockyhtyeen, Flyleafin, ensimmäinen kokopitkä studioalbumi. Se julkaistiin 4. lokakuuta 2005 ja albumi nousi välittömästi Billboard 200 -listalla 88:nneksi. Albumin ensimmäinen single oli ”I’m So Sick”, jota seurasivat ”Fully Alive” ja ”All Around Me”. 
30. lokakuuta 2007 yhtye julkaisi albumin uudestaan CD/DVD versiona. Uusintajulkaisulla on alkuperäisen version kappaleiden lisäksi myös akustiset versiot muun muassa kappaleista ”Cassie”, ”Fully Alive” ja ”I’m So Sick”. DVD:llä on Flyleafin haastattelu sekä ”All Around Me”-, ”I’m So Sick”- ja ”Fully Alive” -kappaleiden musiikkivideot. Lisäksi julkaisun mukana on ilmainen matkapuhelimen soittoääni sekä juliste. Uusintajulkaisua myytiin 13 000 kappaletta ensimmäisellä viikollaan ja yhtye nousi Billboard 200 -listalla sijalle 62. Toisella myyntiviikolla sitä myytiin vielä 10 100 kappaletta.
My Favorite Husband

My Favorite Husband oli yhdysvaltalainen tilannekomediasarja, jota esitettiin CBS:n radioverkossa 1948–1951. Sarjan televisioversiota CBS esitti 1953–1955. Sarjan radioversion toisessa pääroolissa oli Lucille Ball, ja se toimi pohjana Ballin televisiosarjalle "I Love Lucy".
Radiosarja perustui Isabel Scott Rorickin romaaniin "Mr. and Mrs. Cugat". Lucille Ball esitti Liz Cugatia ja Richard Denning hänen aviomiestään George Cugatia. Piakkoin pariskunnan sukunimi muutettiin kuitenkin Cooperiksi, sekaannuksen välttämiseksi orkesterinjohtaja Xavier Cugatin kanssa. Gale Gordon esitti George Cooperin esimiestä Mr. Atterburya. Sarjan tuottaja oli Jess Oppenheimer ja käsikirjoituksesta vastasivat Madelyn Pugh Davis ja Bob Carroll, Jr. Oppenheimer ja käsikirjoittajat olivat myöhemmin luomassa vuonna 1951 alkanutta televisiosarjaa "I Love Lucy".
"My Favorite Husbandin" televisioversiossa päärooleissa olivat Barry Nelson ja Joan Caulfield, joista jälkimmäinen korvattiin vuonna 1955 Vanessa Brownilla.
Little Red Corvette

Little Red Corvette on Princen kappale vuodelta 1982. Se julkaistiin singlenä albumilta "1999", ja se oli Princen ensimmäinen top 10 -hitti Yhdysvaltain Billboard Hot 100 -singlelistalla, jolla se ylsi kuudennelle sijalle.
”Little Red Corvette” kertoo näennäisesti "pienestä punaisesta autosta", mutta sen sanoituksessa on paljon seksuaalisia viittauksia. Kappaleesta tehdystä musiikkivideosta tuli suosittu vähän aiemmin perustetulla Music Television -kanavalla. Kappaleen kitarasoolon on soittanut Dez Dickerson, ja muut kappaleen instrumenttiosuudet ovat Princen itsensä soittamia.
Korallikäärmeet

Korallikäärmeet ("Micrurus") on myrkkytarhakäärmeiden suku. Siihen kuuluu yli 60 lajia. Useat vaarattomat käärmeet ilmeisesti jäljittelevät vaarallisten korallikäärmeiden väritystä, esimerkiksi monet kuningaskäärmeet ("Lampropeltis").
Ulkonäkö ja koko.
Korallikäärmeet ovat yleensä pieniä tai keskikokoisia käärmeitä, suurimmatkaan lajit eivät kasva edes kahden metrin mittaisiksi. Useimmat korallikäärmeet ovat väritykseltään räikeitä: tavallisin värikuviointi on puna-valko-musta poikittaisjuovitus. Kuviointi on varoitusväri.
Korallikäärmeen pää ei erotu muusta ruumiista juuri lainkaan. Kaikki lajit ovat hoikkarakenteisia, poikkileikkaukseltaan soikeita.
Levinneisyys.
Korallikäärmeitä tavataan uudessa maailmassa Yhdysvalloista Etelä-Amerikkaan.
Elintavat.
Useimmat korallikäärmeet ovat liikkeellä öisin tai hämärässä, mutta "Micrurus fulvius" on päiväaktiivinen. Ne saalistavat ravinnokseen erilaisia pieniä liskoja ja muita käärmeitä. Ne purevat ihmisiä erittäin harvoin: vaikka Brasiliassa tavataan 19 korallikäärmelajia, ne aiheuttavat alle prosentin käärmeenpuremista. Keski-Amerikassa niiden osuus on 2 % ja Yhdysvalloissa 3 % myrkkykäärmeenpurematapauksista.
Raimundo Pereira

Raimundo Pereira on guinea-bissaulainen poliitikko ja lakimies. Hän edustaa maansa suurinta puoluetta, itsenäisyyspuoluetta (Partido Africano da Independência da Guiné e Cabo Verde (PAIGC)). Puolue voitti vuoden 2008 parlamenttivaalit ja Pereirasta tuli parlamentin puhemies.
Kun maan presidentti João Bernardo Vieira surmattiin maaliskuussa 2009, Pereira nousi perustuslain mukaisesti tilapäiseksi presidentiksi. Hän luopui vallasta presidentinvaalien jälkeen huhtikuussa 2009, mutta vaalit voittanut Malam Bacai Sanhá kuoli kesken kauden tammikuussa 2012 ja Pereira nousi jälleen tilapäiseksi presidentiksi.
12. huhtikuuta 2012 maan armeija kaappasi vallan ja pidätti sekä Pereiran että entisen pääministerin, 29. päiväksi suunniteltujen presidentinvaalien gallupsuosikin, presidenttiehdokas Carlos Gomes Júniorin.
Great Bendin rautatieasema

Great Bendin rautatieasema on rautatieliikennepaikka Kansas and Oklahoma Railroadin hallinnoimalla tavaraliikenteen käytössä olevalla rataosalla Great Bendin kaupungissa Kansasissa, Yhdysvalloissa. Liikennepaikka on risteysasema, jossa rataosuus Hutchinsonista Garfieldiin risteää Great Bendin ja Scott Cityn välisen rataosan kanssa.
Asemarakennuksen rakensi alun perin Atchison, Topeka and Santa Fe Railway, ja se valmistui 1911. Tiilirakenteinen asemarakennus on niin kutsuttu "county seat depot", jollaisia rakennettiin piirikuntien keskuksiin. Vastaavanlaisia asemarakennuksia ovat muun muassa Cherryvalen asema Kansasissa sekä Plainview'n asema Texasissa. Nykyisin asemarakennus on Kansas and Oklahoma Railroadin omistuksessa, mutta käyttämättömänä ja ikkunat on laudoitettu umpeen.
Upton Sinclair

Upton Beall Sinclair (20. syyskuuta 1878 Baltimore, Maryland – 25. marraskuuta 1968 Bound Brook, New Jersey) oli yhdysvaltalainen kirjailija.
Tuotanto.
Sinclair julkaisi yli 90 teosta, jotka kuuluvat eri kirjallisuuden lajeihin ja analysoivat vasemmistolaista ajatusmaailmaa ja sosialismia monesta eri näkökulmasta. Hän sai Pulitzer-palkinnon vuonna 1943 natseista kertovasta teoksestaan "Dragon's Teeth" (1942). Se oli osa 11-osaista sarjaa, joka kertoi Lanny Budd -nimisestä antifasistisesta sankarista. Toinen hänen tunnettu teoksensa on "The Jungle" (WSOY 1906, suom. "Chikago - nykyajan romaani"). Se kertoo elintarviketeollisuuden työntekijöiden oloista ja ilmestyi ensin jatkokertomuksena sosialistisessa lehdessä "Appeal to Reason", jonka toimittajana Sinclair työskenteli.
Chikago-kirjan nostattama kohu.
28. helmikuuta 1906 alkoi skandaali, joka johtui Sinclairin romaanista "The Jungle" (suom. "Chikago - nykyajan romaani" 1906). Siinä kerrottiin Chicagon teurastamoissa vallinneista lainvastaisista työ- ja hygieniaoloista. Kirjassa kerrottiin, että teurastamot ostavat sairasta karjaa ja sekoitussammioihin pudonneet työntekijät "jalostetaan" lihatuotteiksi. Kirjassa väitettiin teurastamon omistajien lahjoneen terveystarkastajat ja viranomaiset. Sinclair kirjoitti kirjansa sosialistisen aikakauslehti "Appeal to Reasonin" toimeksiannosta.
Kirjasta noussut kohu oli niin valtava että Yhdysvaltain kongressi teetti selonteon Chicagon teurastamojen oloista. Selonteossa kävi ilmi, että hygeniamääräyksiä oli rikottu ja työntekijöillä on keuhkotuberkuloosia. Sairaat työntekijät yskivät verta työajalla teurastamossa. Kohupaljastuksen myötä lihankulutus väheni Yhdysvalloissa. Myös Euroopan lihatukut menettivät asiakkaita.
Kongressi vastasi kohuun säätämällä kaksi lakia, jotka senaatti hyväksyi 26. toukokuuta 1906. Yhdysvaltoihin perustettiin elintarvike- ja lääkevirasto FDA:n edeltäjä. Myös presidentti Theodore Roosevelt kiinnostui asiasta, kun kirja ilmestyi.
Tšernobylin ydinvoimalaitos

Tšernobylin ydinvoimalaitos (; ), viralliselta nimeltään Vladimir Iljitš Leninin ydinvoimalaitos, on Pohjois-Ukrainassa Kiovan alueella sijaitseva käytöstä poistettu ydinvoimalaitos. Sen rakentaminen aloitettiin vuonna 1970 ja se oli toiminnassa vuosina 1977–2000. Voimalaitoksen etäisyys Prypjatin kaupungista on kaksi kilometriä, Tšernobylin kaupungista 18 kilometriä, Valko-Venäjän rajasta 16 kilometriä ja Kiovasta 110 kilometriä.
Voimalaitoksen ensimmäisessä reaktorissa tapahtui 9. syyskuuta 1982 onnettomuus, jossa yksi reaktorin polttoainekanavista ylikuumeni ja tuhoutui, henkilöstö altistui säteilylle ja radioaktiivisia aineita levisi ympäristöön joidenkin kilometrien etäisyydelle. Onnettomuudesta kerrottiin julkisesti vasta vuonna 1985. Reaktori korjattiin ja otettiin uudelleen käyttöön.
26. huhtikuuta 1986 voimalan neljännessä reaktorissa tapahtui kaikkien aikojen vakavin ydinvoimalaonnettomuus epäonnistuneen kokeen seurauksena.
Hyökättyään Ukrainaan 24. helmikuuta 2022 Venäjä valtasi alueen ja piti sitä hallussaan maaliskuun loppuun. IAEA:n pääjohtaja Rafael Grossi ilmoitti 26. huhtikuuta, että säteilytaso on onnettomuusalueella noussut Venäjän hyökkäyksen jälkeen epänormaaliksi.
Reaktorit.
Ydinvoimalaitoksessa on neljä suljettua reaktoria (Tšernobyl 1–4). Tämän lisäksi laitoksessa on kaksi keskeneräistä reaktoria (Tšernobyl 5–6), joiden rakentaminen keskeytettiin vuoden 1986 onnettomuuden vuoksi.
Uusi aurinkovoimala.
Ydinvoimalan alueelle on rakenteilla aurinkovoimalaitos. Ensimmäiset paneelit on kytketty sähköverkkoon vuonna 2018. Alue sopii hyvin aurinkovoiman tuotantoon, koska saastumisen johdosta se on poissa muusta käytöstä hyvin pitkään ja ydinvoimalaitoksen jäljiltä infrastruktuuri sähkön välittämiseen on pitkälti olemassa.
Aurinkovoimalaitoksesta on suunniteltu 1 000 megawatin kokoista. Maan hinta on erittäin halpaa suojavyöhykkeellä.
Halloween II (vuoden 2009 elokuva)

Halloween II (tunnetaan myös nimellä "H2: Halloween 2") on Rob Zombien ohjaama kauhuelokuva vuodelta 2009.
"30 Years of Terror" -konventissa vuonna 2008 "Halloweenin" tuottaja Malek Akkad vahvisti, että itsenäinen jatko-osa Rob Zombien "Halloween"-elokuvalle on valmistumassa. Elokuvan valmistus alkoi 23. helmikuuta 2009 Atlantassa, Georgian osavaltiossa Yhdysvalloissa, ja Dimension Films julkaisi elokuvan 28. elokuuta 2009.
Tyler Mane on jälleen Michael Myersin roolissa ja Malcolm McDowell Tri. Loomisin roolissa. Michaelin sisarta Laurieta näyttelee Scout Taylor-Compton, ja Annieta vuoden 2007 elokuvasta tuttu Danielle Harris.
Juoni.
Kaksi vuotta ensimmäisen osan tapahtumien jälkeen sarjamurhaaja Michael Myersin (Tyler Mane) ruumista ei mystisen onnettomuuden jälkeen olla löydetty, ja Myersin sisar Laurie Strode (Scout Taylor-Compton) on vanhempiensa murhien jälkeen muuttanut yhteen Annien (Danielle Harris) ja hänen isänsä, sheriffi Brackettin (Brad Dourif) kanssa. He asuvat rauhassa maalla Haddonfieldin lähellä olevilla pelloilla, ja Laurieta vainoavat yhä surulliset muistot kahden vuoden takaisesta halloweenista. Nyt on taas se aika vuodesta, ja Myers vaeltaa läpi maiden ja mantujen päästäkseen sisarensa luokse.
Aleksanteri III (Skotlanti)

Aleksanteri III (1241–1286, vanhalla gaelin kielellä "Alaxandair mac Alaxandair") oli Skotlannin keskiaikainen kuningas. Hän nousi valtaan seitsemänvuotiaana 1249, isänsä Aleksanteri II:n kuoltua. 
Aleksanteri vihittiin Englannin Henrik III:n tyttären Margaretin kanssa vuonna 1251. Henrik vaati nuoren vävynsä valtakuntaa hallintaansa, mutta turhaan.
Täysi-ikäiseksi tultuaan Aleksanteri jatkoi isänsä aloittamaa Skotlannin vallan vakiinnuttamista Ulko-Hebrideillä ja muilla läntisillä saarilla. Hän torjui menestyksekkääsi norjalaisten hyökkäyksiä. Hänelle kehittyi hyvät välit lankonsa, Englannin kuninkaan Edvard I:n kanssa.
Aleksanteri kuoli tapaturmaisesti vuonna 1286 pudottuaan hevosen selästä Fifessä, lähellä Edinburghia. Koska kaikki Aleksanterin kolme lasta olivat kuolleet jo aiemmin, hänen seuraajakseen nousi Margaret, hänen tyttärentyttärensä. Margaret ei kuitenkaan koskaan tullut Norjasta Skotlantiin, joten maa joutui sijaishallitsijoiden käsiin.
Superorganismi

Superorganismi on organismi, joka koostuu monista osaorganismeista, yleensä eläinten sosiaalinen yksikkö, jossa työ on jaettu.
James Lovelockin Gaia-hypoteesi ja kirjailijoitten James Hutton, Vladimir Vernadsky ja Guy Murchie työt sisältävät ajatuksen biosfääristä superorganismina. Systeemiteoria tukee tätä ajatusta ja kompleksisen systeemin dynamiikkaa.
M/S Voyager of the Seas

M/S Voyager of the Seas on Royal Caribbean International -varustamon omistama vuonna 1999 Suomessa valmistunut Voyager-luokan risteilyalus. Se oli maailman suurin matkustaja-alus vuoteen 2002 asti. Alus tekee risteilyjä Karibialla.
Rakentaminen.
Alus tilattiin Kvaerner Masa Yardsin telakalta Turusta. Sen köli laskettiin 31. maaliskuuta 1998 telakkanumerolla 1344 ja alus laskettiin vesille 27. marraskuuta 1998. Se aloitti koeajot 29. kesäkuuta 1999 ja alus luovutettiin 29. lokakuuta Bahamalle Nassauhun rekisteröidylle Royal Caribbean Cruise Linelle. Alus kastettiin "Voyager of the Seaksi" sen saavuttua Miamiin 19. marraskuuta.
Aluksen koneisto on dieselsähköinen. Siinä kuusi Wärtsilän 13 300 kilowatin 12V46C-dieselgeneraattoria (11 kV AC) on kytketty kolmeen 14 000 kilowatin sähkömoottoriin, jotka pyörittävät kahta akselia 140 kierrosta minuutissa.
Käyttöhistoria.
Alus teki neitsytmatkansa 21. marraskuuta 1999 ja kuukauden lopulla se aloitti risteilyt Miamista Karibianmerelle.
Aleksanteri II (Skotlanti)

Aleksanteri II (1198–1249, "Alasdair mac Uilleim") oli Skotlannin kuningas. Hän nousi valtaan 16-vuotiaana vuonna 1214. Jo vuosina 1215 ja 1216 hän tukahdutti klaanien kapinoita ja otti Argyllin kunnolla kuningashuoneen hallintaan.
Aleksanteri vihittiin Englannin Henrik III:n sisaren Joanin kanssa vuonna 1221. Joanin kuoltua 1238 Aleksanteri otti toisen vaimon, Marie de Coycyn. Avioliitto sai englantilaiset pelkäämään että Ranska ja Skotlanti liittoutuvan heitä vastaan.
Marie synnytti kruununperijän Aleksanteri III:n. Aleksanteri ja lankonsa Henrik III taistelivat raja-alueiden hallinnasta useaan otteeseen. Muutoin Aleksanteri keskittyi Skotlannin vallan lujittamiseen läntisillä saarilla, missä Norjalla oli edelleen vahva asema.
Internet-kulttuuri

Internet-kulttuuri on Internetissä esiintyvää kulttuuria.
Tutkimus.
Internet-kulttuurin tutkijoita ja teoreetikkoja ovat muun muassa Donna Haraway, Sadie Plant, Manuel De Landa, Bruce Sterling, Hendrik Speck, Kevin Kelly, Wolfgang Schirmacher, Victor J.Vitanza, Gregory Ulmer, Charles D. Laughlin ja Jean Baudrillard. Heidän työnsä käsittelee tietokoneyhteisöjä.
Bežetskin piiri

Bežetskin piiri () on paikallinen itsehallintoalue Tverin alueen koillisosassa Venäjällä. Vuonna 1927 perustetun piirin pinta-ala on 2 810 neliökilometriä. Asukkaita on 37 200 henkeä (vuonna 2009).
Piirin hallinnollinen keskus on Bežetskin kaupunki. Lisäksi siihen kuuluu 13 maalaiskuntaa:
Seutu on tunnettua pellavan viljelyaluetta. Sen kautta kulkee Sonkovon ja Bologojen välinen rautatie sekä Tveristä pohjoiseen johtava maantie.
Jääkiekon nuorten maailmanmestaruuskilpailut 2004

Jääkiekon nuorten maailmanmestaruuskilpailut 2004 pelattiin 26. joulukuuta 2003–5. tammikuuta 2004 Suomessa Hämeenlinnassa ja Helsingissä. Mestaruuden voitti ensimmäisen kerran Yhdysvallat, joka voitti loppuottelussa Kanadan loppulukemin 4–3. Pronssia sai kisaisäntä Suomi, joka voitti Tšekin pronssiottelussa maalein 2–1.
Katsojaluvut.
Kilpailuun odotettiin 100 000 katsojaa. Lippuja myytiin ennakkoon noin 50 000. Paikalle saapui turisteja Yhdysvalloista ja Kanadasta, jossa nuorten kisoja arvostettiin enemmän kuin aikuisten. Paikalle tuli lisäksi 30 seurasta katsomaan, ovatko jo NHL:ään varatut pelaajat kehittyneet. Scoutteja oli noin 150.
Lopulta kisoista tuli suuri yleisömenestys, paikalla kävi noin 115 000 katsojaa. Helsingissä kisoja seurasi noin 80 000 katsojaa ja Hämeenlinnassa 36 000.
Valinta.
Suomi valittiin isäntämaaksi vuonna 2002. Suomen jääkiekkoliitto valitsi kisapaikat tarjouskilpailun perusteella.
Vilhelm Leijona

Vilhelm Leijona (1143–1214, "Uilliam Garm") oli Skotlannin kuningas. Hän hallitsi maata 1165–1214 eli pitempään kuin kukaan ennen vuoden 1603 valtioliittoa. Hän oli vahva kuningas, jonka valtakautta varjosti vain pakkomielle saada Northumberland Englannilta.
Vuonna 1173 Englannin kuninkaan Henrik II:n kolme poikaa nousi kapinaan isäänsä vastaan, ja lupaus Northumberlandista sai Vilhelmin liittymään kapinallisten puolelle. Vilhelm joutui vangiksi ja englantilaiset valloittivat osia Skotlannista. Hän vapautui allekoirjoittamalla Falaisen sopimuksen, joka antoi Englannille rahaa, valtaa ja kaksi linnaa, Stirlingin ja Edinburghin. Henrik II:n seuraaja Rikhard I Leijonamieli tarvitsi noustuaan valtaan vuonna 1189 rahaa kolmanteen ristiretkeen, joten Vilhelm saattoi ostaa Skotlannin vapaaksi Falaisen sopimuksesta 10 000 markalla.
Vuonna 1188 Vilhelm sai paavin allekirjoittamaan bullan, joka julisti, että Skotlannin kirkko on suoraan Rooman alainen, ja näin suojasi sen Englannin arkkipiispojen vaatimuksilta.
Lähteet.
Vyšni Volotšokin piiri

Vyšni Volotšokin piiri () on paikallinen itsehallintoalue Tverin alueen pohjoisosassa Venäjällä. Vuonna 1929 perustetun piirin pinta-ala on 3 389 neliökilometriä. Asukkaita on 26 200 henkeä (vuonna 2009).
Piirin hallinnollinen keskus on Vyšni Volotšokin kaupunki, joka ei kuulu sen yhteyteen, vaan muodostaa erillisen kaupunkipiirikunnan. Vyšni Volotšokin piiriin kuuluu Krasnomaiskin taajama ja 14 maalaiskuntaa:
Piirin kautta kulkee Moskovan ja Pietarin välinen päärata sekä M10-valtatie. Suurimmat joet ovat Tsna, Msta ja Tvertsa. Länsiosa (Ovsištšen ja Djatlovon kunnat) on vanhaa tverinkarjalaisten asuinaluetta. Karjalaisasutusta on ollut myös entisessä Jesenovitšin piirissä, joka liitettiin Vyšni Volotšokin piiriin vuonna 1958. Vuonna 1989 karjalaisia oli 776 henkeä.
Krasnyi Holmin piiri

Krasnyi Holmin piiri () on paikallinen itsehallintoalue Tverin alueen koillisosassa Venäjällä. Vuonna 1929 perustetun piirin pinta-ala on 1 496 neliökilometriä. Asukkaita on 12 700 henkeä (vuonna 2009).
Piirin hallinnollinen keskus on Krasnyi Holmin kaupunki. Lisäksi siihen kuuluu 9 maalaiskuntaa:
Piirin kautta kulkee Moskovan, Sonkovon ja Pietarin välinen rautatie. Maatalous on keskittynyt pellavan viljelyyn. Eri puolilla piiriä on vanhoja tverinkarjalaisia kyliä.
Molokovon piiri

Molokovon piiri () on paikallinen itsehallintoalue Tverin alueen koillisosassa Venäjällä. Vuonna 1929 perustetun piirin pinta-ala on 1 180 neliökilometriä. Asukkaita on 5 600 henkeä (vuonna 2009).
Piirin hallinnollinen keskus on Molokovon taajama. Lisäksi siihen kuuluu 5 maalaiskuntaa:
Seudulla on muutamia vanhoja tverinkarjalaisia kyliä. Vuonna 1926 silloisessa Molokovon kunnassa asui 1 564 karjalaista, jotka muodostivat 3,7 % koko väestöstä.
Talin siirtolapuutarha

Talin siirtolapuutarha sijaitsee Helsingissä Pitäjänmäellä. Siirtolapuutarha perustettiin vuonna 1936 ja palstoja siellä on 241. Vuonna 1993 Museovirasto luetteloi Talin siirtolapuutarhan valtakunnallisesti merkittäväksi rakennetuksi kulttuuriympäristöksi. Kaupungin yleiskaavassa 2002 alue on merkitty kulttuurihistoriallisesti, rakennustaiteellisesti ja maisemakulttuurin kannalta merkittäväksi virkistysalueeksi. Helsingin kaupunki vuokrasi siirtolapuutarhan vuonna 1997 Talin siirtolapuutarhayhdistys ry:lle kolmeksikymmeneksi vuodeksi.
Siirtolapuutarhan pääportti Pitäjänmäentien puolella on avoinna kaikille kesäkautena. Palstat ovat kuitenkin jäsenten yksityisaluetta ja kaikki palstalla olevat kasvit, marjapensaat sekä hedelmäpuut viljelijöiden henkilökohtaista omaisuutta.
Aluetta hallinnoi Tali Siirtolapuutarhayhdistys ry. Yhdistys vuokraa palstat jäsenilleen ja vuokraaja voi siirtää vuokrasopimuksen edelleen. Vuokrasopimuksen voi tehdä vain Helsingissä vakituisesti asuva henkilö. Palstoista maksetaan vuosittain maanvuokra Helsingin kaupungille sekä jäsenmaksu ja erilaisia hoito- ja kulutusmaksuja yhdistykselle. 
Yhdistys järjestää vuosittain yleisölle avoimia tapahtumia, joista juhannusjuhla lavatansseineen ja kokkoineen on perinteisin. Satotilanteen mukaan yhdistys järjestää myös marja- ja omenamarkkinat, jossa myydään siirtolapuutarhassa luonnonmukaisesti kasvatettua satoa.
Molokovo

Molokovo () on kaupunkimainen taajama Tverin alueella Venäjällä. Se sijaitsee 203 kilometriä Tveristä koilliseen Krasnyi Holmin ja Sandovon välisen maantien varrella. Taajama on Molokovon piirin keskus. Asukkaita on 2 300 henkeä (vuonna 2009).
Molokovon kylä mainitaan ensimmäisen kerran vuonna 1568. 1600-luvun alussa sen hävittivät puolalaiset ja liettualaiset maahantunkeutujat. 1700-luvun lopulla kylä oli huomattava kauppapaikka. Vuonna 1881 siellä tapahtui suuri talonpoikaiskapina. Kaupunkimaisen taajaman statuksen Molokovo sai vuonna 1928. Nykyään siellä on puunjalostus- ja elintarviketeollisuutta.
Lappi (etunimi)

Lappi on harvinainen suomalainen miehen etunimi. Ymmärrettävästi sen vaikuttimena on ollut Lapin romantiikka, mutta se on toisaalta muoto Alfred-nimestä, josta on myös muunnos Alappi. Vaikka Lapin romantiikka on joitakuita innoittanut antamaan tämän nimen on se toistaiseksi jäänyt hyvin harvinaiseksi. Etunimi lisättiin suomalaiseen nimipäiväkalenteriin vuonna 1929, mutta se poistettiin kalenterista 1949 sen harvinaisuuden takia. Digi- ja väestötietoviraston mukaan nimi oli annettu marraskuuhun 2024 mennessä alle 35 ihmiselle.
Nikola Peković

Nikola Peković (mont. Никола Пековић; s. 3. tammikuuta 1986 Bijelo Polje Montenegro) on montenegrolainen koripalloilija. 
Ura.
Peković aloitti koripallouransa KK Budućnost Podgorican juniorijoukkueissa. Sieltä hän siirtyi KK Atlakseen, jossa hän pelasi vuoteen 2005 saakka. KK Atlaksesta Peković siirtyi KK Partizaniin, jossa hän pelasi kolme kautta. Vuonna 2008 hänet valittiin Minnesota Timberwolvesiin varausnumerolla 31, mutta kaudeksi 2008–2009 hän siirtyi Panathinaikosiin kolmen vuoden sopimuksella. Seuran paidassa Peković voitti Euroliigan-mestaruuden, sekä kaksi Kreikan mestaruutta. Pelattuaan seurassa kaksi kautta hän siirtyi vihdoin Minnesotaan. Vuodesta 2014 nilkkavaivat haittasivat pahasti hänen pelaamistaan ja hänen ottelumääränsä jäivät vähäisiksi.
Sonkovon piiri

Sonkovon piiri () on paikallinen itsehallintoalue Tverin alueen koillisosassa Venäjällä. Vuonna 1929 perustetun piirin pinta-ala on 970 neliökilometriä. Asukkaita on 9 000 henkeä (vuonna 2009).
Piirin hallinnollinen keskus on Sonkovon taajama. Lisäksi siihen kuuluu 7 maalaiskuntaa:
Seudun kautta kulkevat Sonkovossa risteytyvät Moskovan ja Pietarin sekä Rybinskin ja Bologojen väliset rautatiet. Maatalous on keskittynyt maidontuotantoon ja pellavanviljelyyn. Gladyševon ja Gorkan kunnissa on vanhaa tverinkarjalaista asutusta. Vuonna 1926 silloisessa Sonkovon kunnassa asui 1 021 karjalaista, jotka muodostivat 4,7 % koko väestöstä.
Sonkovo

Sonkovo () on kaupunkimainen taajama Tverin alueella Venäjällä. Se sijaitsee Kamenkajoen rannalla 161 kilometriä Tveristä koilliseen. Taajama on Sonkovon piirin keskus. Siellä on Moskovan ja Pietarin sekä Rybinskin ja Bologojen välisten rautateiden risteysasema. Asukkaita on 4 100 henkeä (vuonna 2009).
Paikkakunta on syntynyt vuonna 1870 perustetun Savelinon asemaan yhteyteen. Vuonna 1903 asema nimettiin Sonkovoksi ja vuonna 1927 sen asutus sai kaupunkimaisen taajaman statuksen. Nykyään siellä on rautatieliikennettä palvelevia yrityksiä, pellavanjalostuslaitos, leipomo ym.
Malcolm IV

Malcolm IV (1141–1165) oli Skotlannin kuningas. Hän nousi isoisänsä David I:n seuraajaksi 12-vuotiaana vuonna 1153, kun hänen isänsä oli kuollut vuotta aiemmin. Malcolm oli hauras ja hurskas, ja hän jäi jatkuvasti alakynteen, kun Englannin Henrik II sekaantui Skotlannin asioihin. Malcolm oli luvannut isoisälleen puolustaa oikeuksiaan Pohjois-Englannin kiistanalaisiin alueisiin, mutta Henrik pakotti hänet allekirjoittamaan Chesterin sopimuksen, jolla suurin osa niistä taattiin Englannille.
Lähteet.
Diamonds and Pearls (albumi)

Diamonds and Pearls on Princen albumi vuodelta 1991. Se oli Princen ensimmäinen yhteistyö The New Power Generation -yhtyeen kanssa ja tuotti hitit ”Cream”, ”Diamonds and Pearls” ja ”Get Off”. Albumi sisältää myös kantaa ottavan kappaleen ”Money Don’t Matter 2 Night”.
Kappalelista.
Kaikki sävellykset ja sanat Prince ja the New Power Generation paitsi missä erikseen mainittu.
Tutti Frutti (yhtye)

Tutti Frutti ("Tutti Frutti -tytöt") oli suomalainen 1990-luvun alussa toiminut elektronista musiikkia esittänyt viisihenkinen naisista koostuva musiikkiprojekti, jonka takana olivat muun muassa muusikot Ressu Redford ja Turkka Mali. 
Projektin taustalla oli vuonna 1991 suomalaisen kaapelitelevisiokanavan PTV:n esittämä saksalainen eroottinen visailuohjelma "Tutti Frutti", jonka myötä Suomen eri kaupunkien yökerhoissa kiersi Tutti Frutti -niminen showryhmä. Jokaisesta kaupungista valittiin yksi tai kaksi tyttöä Suomen omaan Tutti Frutti -ryhmään. Vuonna 1992 tanssiryhmä julkaisi ensimmäisen ja ainoaksi jääneen albuminsa "Tutti Frutti" Finnlevyn julkaisemana.
Mens Sana Basket

Mens Sana Basket eli Montepaschi Siena on italialainen koripalloseura. Seuran pääsponsori on sienalainen pankki Monte dei Paschi di Siena.
Historia.
Emäseura "Polisportiva Mens Sana" perustettiin jo vuonna 1871, mutta koripallojaosto pelasi ensimmäistä kertaa koripalloa Italian divisioonissa vasta vuonna 1973. 
Seura pelasi ensimmäisen kerran Euroliigaa kaudella 2002–2003. Samana vuonna se eteni Euroliigan välieriin. Sen jälkeen seura on voittanut kaiken kaikkiaan seitsemän Italian mestaruutta vuosina 2004, 2007, 2008, 2009, 2010, 2011 ja 2012. Vuosina 2009, 2010, 2011 ja 2012 joukkue voitti tuplamestaruuden, kun se voitti Italian mestaruuden lisäksi Italian cupin. Italian Supercupin mestaruuden Montepaschi Siena on voittanut kuusi kertaa vuosina 2004, 2007, 2008, 2009, 2010 ja 2011.
Edgar (Skotlanti)

Edgar (1074–1107) oli Skotlannin kuningas. Hän syrjäytti edeltäjänsä Edmundin ja Donaldin, eli setänsä ja veljensä, Englannin kuninkaan Vilhelm Punaisen tuella ja alistui samalla Englannin vasalliksi. Setänsä Donaldin hän sokaisi ja heitti tyrmään, veli Edmund sai vetäytyä loppuelämäkseen luostariin. Edgar kuoli naimattomana ja lapsettomana, ja hänen seuraajakseen nousi veli Aleksanteri.
Lähteet.
Jäähdytys

Jäähdytys tarkoittaa lämpöenergian siirtämistä säteilyn, johtumisen, konvektion tai haihtumisen avulla. Jäähdytystä käytetään runsaasti esimerkiksi rakennusten ilmanvaihdon yhteydessä, jolloin helteelläkin tilojen lämpötila voidaan pitää miellyttävänä. Myös elektroniikassa jäähdytys on merkittävä toiminto, sillä jäähdyttämällä komponentteja, esimerkiksi mikroprosessoreja, niiden kellotaajuutta eli nopeutta voidaan nostaa. Jäähdytys liittyy myös esimerkiksi polttomoottoreiden toimintaan; jäähdytyksen avulla varmistetaan moottorin turvallinen käyntilämpötila.
Jäähdytysmenetelmiä.
Jäähdytystapoja on useita. Yksinkertaisin on ilmajäähdytys, jolloin jäähdytyskohteesta siirretään lämpöä ympäröivään ilmaan. Nopeuttamalla ilmavirtausta ilmajäähdytyksen teho paranee, toisaalta myös esimerkiksi erilaiset kohteeseen kiinnitetyt metallirivastot lisäävät jäähdyttävää pintaa, ja näin ollen myös jäähdytystehoa. Ilmajäähdytys on yleinen esimerkiksi tietokoneissa ja muussa elektronisten laitteiden jäähdytyksessä.
Nestejäähdytyksessä lämpöä siirretään kohdetta ympäröivään nesteeseen. Nesteen ilmaa suurempi lämmönjohtavuus parantaa jäähdytystehoa. Esimerkiksi ydinvoimaloiden polttoainesauvat ovat kiertovesialtaassa, jolloin ne ovat tehokkaasti jäähdytettyjä.
Rakennusten ilmanvaihdossa ja esimerkiksi kylmäkoneissa käytetään jäähdytyksessä hyväksi sähköllä toimivaa lämpöpumppua, jonka avulla saadaan laitteissa kierrätettävän ilman, kaasun tai nesteen lämpötila laskemaan alle ympäristön lämpötilan. Kylmä ilma tai neste jäähdyttää kohdetta tehokkaasti.
Muun muassa sisämaassa sijaitsevia ydinvoimaloita sekä kuumia jätevesiä jäähdytetään haihduttamalla vettä ympäröivään ilmaan.
Ksenija Balta

Ksenija Balta (s. 1. marraskuuta 1986 Minsk, Valko-Venäjän SNT, Neuvostoliitto) on virolainen yleisurheilija, jonka päälajit ovat pituushyppy ja seitsenottelu. Balta pitää hallussaan naisten 100 m ja 200 m juoksun sekä pituushypyn ulkoratojen Viron ennätyksiä, joiden lisäksi hän on hypännyt pituudessa myös sisäratojen Viron ennätyksen.
Balta sijoittui Madridin EM-hallikilpailuissa 2005 14:nneksi viisiottelussa. Myöhemmin samana vuonna hän saavutti pronssia junioreiden EM-kilpailujen seitsenottelussa Kaunasissa tuloksella 5747 pistettä. Göteborgin EM-kilpailuissa 2006 hän putosi 100 metrin juoksun alkuerissä ja pituushypyn karsinnassa. 
Balta karsiutui Pekingin olympialaisissa 2008 pituushypyn loppukilpailusta. Myöhemmin samana vuonna hän oli toinen pituushypyssä tuloksella 665 cm. Sisäratojen EM-kilpailuissa Torinossa 2009 hän voitti kultaa pituushypyssä halliennätyksellään 687 cm. Berliinin MM-kilpailuissa 2009 hän oli kahdeksas tuloksella 662 ja viides. Dohan sisäratojen MM-kilpailuissa 2010 hän sijoittui neljänneksi tuloksella 663. Saman vuoden Barcelonan EM-kilpailuissa hän karsiutui pituushypyn ja 200 metrin loppukilpailusta.
Balta sijoittui Portlandin MM-hallikilpailuissa 2016 pituushypyssä seitsemänneksi. Amsterdamin EM-kilpailuissa hän oli neljäs tuloksella 665 ja Rio de Janeiron olympialaisissa 2016 kuudes tuloksella 679. Belgradin EM-hallikilpailuissa 2017 hän oli pituushypyssä viides tuloksella 679. Lontoon MM-kilpailuissa 2017 hän karsiutui loppukilpailusta. Hän sijoittui pituushypyssä kahdeksanneksi Birminghamin sisäratojen MM-kilpailuissa 2018 ja kuudenneksi Berliinin EM-kilpailuissa 2018. Vuodelle 2021 siirretyissä Tokion olympialaisissa hän karsiutui pituuden loppukilpailusta.
Joan Caulfield

Joan Beatrice Caulfield (1. kesäkuuta 1922 Orange, New Jersey – 18. kesäkuuta 1991) oli yhdysvaltalainen näyttelijä.
Broadwayllä uransa aloittanut, ja Paramountin sopimusnäyttelijäksi päässyt Caulfield teki elokuvadebyyttinsä vuonna 1944 kuvatussa, ja kaksi vuotta myöhemmin julkaistussa elokuvassa "Miss Susie Slagle's". Hänen muita elokuviaan olivat muun muassa "Sinitaivaan alla" (1946), "The Lady Says No" (1951) ja "Sateet tulivat" (1955). Televisiossa hän esiintyi muun muassa sarjoissa "My Favorite Husband" (1943–1955), "Sally" (1957–1958). ja Karjatila High Chaparral lännensarjan kahdessa ensimmäisessä piloottijaksossa.
Joan Caulfied on saanut tähden Hollywood Walk of Famelle.
Aleksanteri I (Skotlanti)

Aleksanteri I (1077–1124) oli Skotlannin kuningas. Hän oli Malcolm III:n viides poika, ja nousi valtaistuimelle vasta veljiensä jälkeen. Kun Edgar kuoli, hän jätti Aleksanterille vain valtakuntansa pohjoisosat, kun taas Forthin ja Clyden eteläpuoliset maat Lothia ja Cumbria erotettiin omaksi jaarlikunnakseen, jonka sai David I.
Aleksanteria pidettiin rohkeana soturikuninkaana, sillä hän tukahdutti kapinan Morayn alueella. Toisaalta hänet tunnetaan myös hurskaudestaan, sillä hän perusti luostareita. Hän piti yllä edeltäjänsä luomia hyviä suhteita Englannin Henrik I:een, joka oli Aleksanterin siskon aviomies, ja Aleksanteri puolestaan vei vihille Henrikin aviottoman tyttären Sibyllan.
Lähteet.
Sandra Nurmsalu

Sandra Nurmsalu (s. 6. joulukuuta 1988 Anija) on virolainen laulaja ja viulisti. Hän on kotoisin Alaveren kylästä, Anijasta. Hänet valittiin edustamaan Viroa vuoden 2009 Eurovision laulukilpailussa Urban Symphony -kokoonpanon kanssa kappaleella ”Rändajad” 7. maaliskuuta 2009 pidetyssä Eesti Laul 2009 -esikarsinnassa. Kappale oli Viron ensimmäinen kappale, joka pääsi semifinaalista finaaliin. Lopulta Urban Symphony sijoittui Moskovassa 16. toukokuuta 2009 pidetyssä Eurovisionin laulukilpailun finaalissa kuudenneksi, 129 pisteellä.
Nurmsalu osallistui sooloartistina vuoden 2019 Eesti Lauliin kappaleella ”Soovide puu”. Hän pääsi kilpailun finaaliin.
Urban Symphony.
Urban Symphony on esittänyt uusia singlejä nimeltään "Päikese Poole" sekä "Skorpion".
KK Partizan

Partizan on serbialainen koripalloseura. Se on Serbian menestynein koripalloseura mestaruuksia laskettaessa. Ainoan Euroliiga-mestaruutensa se voitti kaudella 1991–92 Željko Obradovićin alaisuudessa. Partizanilla oli myös hallussa Euroopan yleisöennätys koripallossa, joka syntyi, kun 22 567 ihmistä seurasi Partizanin ja Panathinaikosin välistä ottelua Beogradska arenalla 5. maaliskuuta 2009. Partizan on tullut tunnetuksi erityisesti nuorten pelaajien kehittäjänä ja heidän ponnahduslautanaan muualle Eurooppaan.
Joukkue on osa suurempaa Partizan-seuraa ja seuran kannattajista käytetään nimitystä Grobari.